Da en kvinde ringede på politiets nummer 114 og bad om hjælp til en dybt bevidstløs beruset mand, Daniel, på Amagerbro Torv i København, var det ikke udtryk for forskelsbehandling, at politimanden – inden samtalen kom ind på mandens tilstand – spurgte: »Er han dansker eller grønlænder?«.

Den Uafhængige Politiklagemyndighed (DUP) slår i en afgørelse fast, at det ikke var kritisabelt at spørge på den måde, for der var »en politifaglig grund«.

Der kom ikke hjælp til Daniel trods adskillige yderligere opkald fra borgere til myndighederne. Tre kvarter efter var manden død.